奉酬睢陽李太守
作者：高適
朝代：唐

paragraphs: 公族稱王佐，朝經允帝求。
本枝疆我李，盤石冠諸劉。
禮樂光輝盛，山河氣象幽。
系高周柱史，名重晉陽秋。
華省膺推擇，青雲寵宴遊。
握蘭多具美，前席有嘉謀。
賦得黃金賜，言皆白璧酬。
着鞭驅駟馬，操刃解全牛。
出鎮兼方伯，承家復列侯。
朝瞻孔北海，時用杜荆州。
廣固纔登陟，毘陵忽阻修。
三台冀入夢，四岳尚分憂。
郡邑連京口，山川望石頭。
海門當建節，江路引鳴騶。
俗見中興理，人逢至道休。
先移白額橫，更息赭衣偷。
梁國歌來晚，徐方怨不留。
豈伊齊政術，將以變澆浮。
訟簡知能吏，刑寬察要囚。
坐堂風偃草，行縣雨隨輈。
地是蒙莊宅，城遺閼伯丘。
孝王餘井徑，微子故田疇。
冬至招搖轉，天寒螮蝀收。
猿巖飛雨雪，兔苑落梧楸。
列戟霜侵戶，褰幃月在鈎。
好賢常解榻，乘興每登樓。
逸足橫千里，高談注九流。
詩題青玉案，衣贈黑貂裘。
窮巷軒車靜，閑齋耳目愁。
未能方管樂，翻欲慕巢由。
講德良難敵，觀風豈易儔。
寸心仍有適，江海一扁舟。